《虎逐狼》
元代·刘崧

野狼据山作巢穴，连年呼群食人血。一朝猛虎入山来，虎自凭陵狼迹绝。

山中久厌狼害人，乍得猛虎惊良驯。岂知残毒乃本性，鼓吻磨牙更雄骋。

一鸟死，百鸟哀，一狼逐，十虎来，山藏泽薮胡为哉。

吾闻周公驱猛兽，不用长戈并劲弩，政教修德施溥。

人民欣欣乐含哺，麒麟来游凤凰舞。上天甚明民甚苦，更万万古莫生豺与虎。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。